สกัดฟอกเงิน!คุมบัญชีนอมินีดีเดย์21ส.ค.นี้
ปปง.เข้ม สั่งสถาบันการเงิน-โบรกเกอร์-สหกรณ์ ตรวจสอบทำธุรกรรมนอมินี ป้องกันการฟอกเงิน ใครไม่สนปรับ 5 แสนบาท ดีเดย์ 21 ส.ค.นี้
20 ส.ค. 2555

ปปง.เข้ม สั่งสถาบันการเงิน-โบรกเกอร์-สหกรณ์ ตรวจสอบทำธุรกรรมนอมินี ป้องกันการฟอกเงิน ใครไม่สนปรับ 5 แสนบาท ดีเดย์ 21 ส.ค.นี้
พ.ต.อ.สีหนาท ประยูรรัตน์ เลขาธิการสำนักงานป้องกันและปราบปรามการฟอกเงิน (ปปง.) เปิดเผยว่า ตั้งแต่วันที่ 21 ส.ค.นี้เป็นต้นไป ปปง.จะบังคับใช้กฎกระทรวงที่กำหนดหลักเกณฑ์และวิธีการตรวจสอบเพื่อทราบข้อเท็จจริงเกี่ยวกับลูกค้า พ.ศ. 2555 ของสถาบันการเงิน ตามมาตรา 16 (1) และ (9) ตามพระราชบัญญัติป้องกันและปราบปรามการฟอกเงิน พ.ศ. 2542 กับสถาบันการเงินในประเทศทุกแห่ง
กฎหมายนี้จะทำให้สถาบันการเงินมีหน้าที่ตรวจสอบการทำธุรกรรมทางการเงินให้มากขึ้น และหากพบการทำธุรกรรมที่ผิดปกติหรือผู้ที่เปิดบัญชีโดยไม่ใช่วัตถุประสงค์ของตนเอง ต้องตรวจสอบแล้วปิดบัญชีทันที ถ้าตรวจสอบพบว่าสถาบันการเงินใดไม่ปฏิบัติตามต้องถูกปรับครั้งละ 5 แสนบาท และวันละ 5,000 บาท จนกว่ามีการแก้ไข เพื่อเป็นการสกัดกั้นเครือข่ายฟอกเงินที่มีการรับจ้างเปิดบัญชี ไม่ว่าจะเป็นเครือข่ายยาเสพติด แก๊งคอลเซ็นเตอร์
“ต่อไปนี้สถาบันการเงิน ผู้ประกอบอาชีพรับชำระเงินทางอิเล็กทรอนิกส์ ตลาดหลักทรัพย์ บริษัทหลักทรัพย์ ประกันวินาศภัย สหกรณ์ออมทรัพย์ ผู้ประกอบการรับแลกเปลี่ยนโอนเงิน บริษัทรับจัดการเงินทุน บริษัทซื้อขายสินค้าเกษตรล่วงหน้า และซื้อขายทองคำล่วงหน้า ต้องตรวจสอบและรายงานข้อมูลลูกค้าให้ ปปง.ทราบถึงวัตถุประสงค์ในการทำธุรกรรมของลูกค้าและผู้รับประโยชน์ที่แท้จริง เพื่อให้สอดคล้องเป็นมาตรการป้องกันการฟอกเงิน” พ.ต.อ.สีหนาท กล่าว